
Inflációs célkövetés a 2020-as évek elején Romániában és Magyarországon

Kulcsszavak: inflációs célkövetés, monetáris politika, irányadó kamatláb, reál-pénzmennyiség, koronavírus válság
A kutatásom középpontjában a 2020-as évek elején alkalmazott inflációs célkövetés áll
Romániában és Magyarországon. A 21. századi inflációs folyamatokat mind belső, mind külső
tényezők alakítják, ez különösen érvényes a fejlődő gazdaságokra. Az inflációs célkövetés
megjelenése új irányt adott a monetáris politikai vitáknak mindkét országban. Romániában a
monetáris politika óvatos és a gazdasági-politikai környezethez alkalmazkodó volt, azonban
kérdéses, hogy a közvetlen inflációs cél lenne-e a legmegfelelőbb választás az ország számára.
Magyarországon a Monetáris Tanács az árstabilitási mandátum részeként megerősítette az
inflációs célt, és bevezette az ex ante toleranciasávot, ami rugalmasságot jelent az inflációs célok
körül. Mindkét jegybanknak kiemelkedő szerepe van a gazdaságban, különösen válságok idején.
A koronavírus válság rávilágított a monetáris politika fontosságára a gazdasági válságok
kezelésében. A dolgozatomban elemzem az irányadó kamatláb, a reál-pénzmennyiség és az
infláció közötti kapcsolatot, valamint megpróbálom meghatározni, hogy a két jegybank mennyire
rugalmas inflációs célkövetési politikát folytat.



